b'\n_START_ARTICLE_\nRoka za steno\n_START_SECTION_\nPovzetek\n_START_PARAGRAPH_\nNeznanec s pomo\xc4\x8djo Tajnice organizira sre\xc4\x8danje, udele\xc5\xbeencem bi rad posredoval\xc2\xa0\xc2\xbbmisel, ki ni iz njega\xc2\xab\xc2\xa0in ki re\xc5\xa1uje pred obupom. Obup je splo\xc5\xa1no stanje dana\xc5\xa1njega sveta, stojimo pred \xc4\x8drno steno, treba je predreti skoznjo, treba je najti lu\xc4\x8d, roko za steno, sicer bomo propadli, tako svet kot na\xc5\xa1a skupnost. Spoznati moramo, da nismo sami, da nismo plen demoni\xc4\x8dnih sil ali igra naklju\xc4\x8dja, za steno nas spremlja nevidna roka, ki je izraz ljubezni._NEWLINE_Prvi se oglasi Fant, ki ne vidi roke za steno, v dokaz pove svojo zgodbo. Preganjajo ga stra\xc5\xa1ne podobe: tovari\xc5\xa1i, ki so podli v boju, Vetrinje, vrnitev, brezno, kri, smrt ... Hotel je na vse pozabiti kot mnogi, katerih otroci \xc5\xbee ne znajo ve\xc4\x8d slovensko. Vse sama groza: \xc5\xbeivljenje njega, njegovih tovari\xc5\xa1ev, slovenske skupnosti v tujini - kje je tu roka za steno?_NEWLINE_Za Fantom se oglasi \xc5\xbdena, pove jim o pismu prijateljice iz domovine: ker je dala zavetje znancu svojega mo\xc5\xbea, ki se je re\xc5\xa1il iz smrtnega brezna, so jo zaprli. Kljub hudim pritiskom ni priznala ni\xc4\x8d, kon\xc4\x8dno so jo izpustili. Toda otroci so se ji medtem odtujili, \xc4\x8duti se kriva, opazovana, mu\xc4\x8di se \xc5\xbee deset let, boji se, da bo zblaznela ... \xc5\xbdena ji je napisala tola\xc5\xbeilno pismo, ki pa se ji zdi sme\xc5\xa1no in zastonj, saj ob tolik\xc5\xa1nem obupu umolkne vsaka tola\xc5\xbeba._NEWLINE_Tudi Mo\xc5\xbe ne more drugega kot ve\xc4\x8dati obup: njegov zakon je bil nedopovedljivo sre\xc4\x8den, malo pred rojstvom drugega otroka je moral kot domobranec \xc4\x8dez mejo. Odsotnost se je podalj\xc5\xa1ala v leta, hrepenel je in dr\xc5\xbeal prisego, odrekel se je celo dru\xc5\xbebi lastne matere in jo poslal v domovino, da bi bila \xc5\xbeeni v pomo\xc4\x8d - mati pa mu je pisala, da je \xc5\xbeena nose\xc4\x8da. Zdaj so dnevi \xc4\x8drni, njegovega \xc5\xbeivljenja je konec, \xc4\x8deprav bi vse pozabil, jo objel ..._NEWLINE_Oglasi se \xc5\xa1e Dekle: prvega fanta je ubila z brezbri\xc5\xbenostjo, ni mu rekla besede, ko so ga iz Vetrinja poslali v\xc2\xa0\xc2\xbbltalijo\xc2\xab. Drugi fant je ubil njo, zapustil jo je in postal duhovnik. Zdaj \xc5\xbeivi s tretjim, ki je zapustil \xc5\xbeeno in otroke v domovini. Vendar je to \xc5\xbeivljenje po smrti, edino, kar ostaja, je u\xc5\xbeivanje trenutka._NEWLINE_Neznanec v vseh zgodbah pokaze na skrito jedro: obup je odpla\xc4\x8devanje greha, lastnega ali tujega, odpla\xc4\x8dujemo za nazaj in za naprej, kajti re\xc5\xa1ujemo se le z re\xc5\xa1evanjem drugih. \xc4\x8ce vsi \xc5\xa1tirje (in vsi, ki jih njihove zgodbe zastopajo) \xc5\xa1e \xc5\xbeivijo, \xc5\xbeivijo zato, ker jim pomaga roka za steno. Ko ho\xc4\x8dejo udele\xc5\xbeenci zvedeti kaj ve\xc4\x8d o tem, jim Neznanec pove svojo zgodbo: \xc5\xbeeno in h\xc4\x8derko mu je ubila bomba, preklinjal je Boga, ga tajil, bil na tem, da se ubije ... potem pa ga je presvetlil stavek:\xc2\xa0\xc2\xbbOna pa je vstala in hitro \xc5\xa1la v gore, v mesto na Judovem.\xc2\xab\xc2\xa0Ona nas zmeraj obiskuje, le tako skromna je in poni\xc5\xbena, da je ne prepoznamo._NEWLINE_Stena se razpre, pokaze se Marija, pred njo kle\xc4\x8de\xc4\x8di verniki. Ves slovenski prostor in \xc4\x8das sta polna Marije, ona hodi z nami tudi teh zadnjih deset let, zato slovenski rod ne bo preminil do konca dni. Udele\xc5\xbeencem se zjasni, da so imele njihove muke smisel, dozoreli so v o\xc4\x8di\xc5\xa1\xc4\x8denje in spoznanje. Neznanec izgine, izpolnil je bil svojo nalogo, jim pa pusti naro\xc4\x8dilo: iskanje roke za steno, pri\xc4\x8devanje o njej vsem, ki blodijo v temi, upanje vanjo. Ona jih bo vodila, da bo vsak dospel, kamor mu je dospeti.'